Մայիսի 2-ին մշակույթի նախարարության շենքի դիմաց մի քանի տասնյակ մշակույթի գործիչներ՝ երաժիշտներ, երգիչներ, դերասաններ, ինչպես նաեւ բազմաթիվ ուսանողներ, պահանջում էին նախարար Արմեն Ամիրյանից՝ միանալ համաժողովրդական շարժմանը: Արդեն ժամեր անց դրան հաջորդեց նախարար Ամիրյանի հրաժարականը, ով քիչ անց իր ֆեյսբուքյան էջում գրել էր, որ պատրաստ է ծառայել հայրենի մշակույթին՝ անկախ զբաղեցրած դիրքից եւ պաշտոնից։ Նախարարության շենքի դիմաց հավաքվածների ասելիքը փոխանցելու համար նախարարի մոտ էին բարձրացել մի շարք մտավորականներ, որոնց թվում էին Հրանտ Թոխատյանը, Լուիզա Ներսիսյանը, Էդվարդ Թոփչյանը, Լալա Մնացականյանը, Վահագն Հայրապետյանը, Տիգրան Վիրաբյանը, Կարեն Քոչարյանը։